BEAUTY เทรดคึก! แวลู่ทะลุ 154 ลบ. ลุ้นส่งเครื่องสำอาง “กัญชง” ตีตลาดปลายปี
ราคาหุ้น BEAUTY บวกกว่า 4% มูลค่าการซื้อขายหนาแน่นถึง 154 ลบ. ลุ้นส่งผลิตภัณฑ์ "กัญชง" ตีตลาดปลายปี หลังประกาศไฟเขียวเครื่องสำอาง
ราคาหุ้น BEAUTY บวกกว่า 4% มูลค่าการซื้อขายหนาแน่นถึง 154 ลบ. ลุ้นส่งผลิตภัณฑ์ "กัญชง" ตีตลาดปลายปี หลังประกาศไฟเขียวเครื่องสำอาง
24 พ.ค. 2564

ผู้สื่อข่าวรายงานว่า ราคาหุ้น บริษัท บิวตี้ คอมมูนิตี้ จำกัด (มหาชน) หรือ BEAUTY วันที่ 24 พ.ค.2564 ณ เวลา 10.52 น. อยู่ที่ระดับ 1.74 บาท ปรับตัวขึ้น 0.08 บาท หรือ 4.82% สูงสุดที่ระดับ 1.76 บาท ต่ำสุดที่ระดับ 1.65 บาท ด้วยมูลค่าการซื้อขาย 154.49 ล้านบาท

โดยราคาหุ้นปรับตัวขึ้นในวันนี้อย่างมีนัยสำคัญ ด้วยมูลค่าการซื้อขายหนาแน่นผิดปกติ จากการซื้อขายเฉลี่ยวันละ 30-80  ล้านบาท ซึ่งคาดการณ์ว่านักลงทุนเข้าซื้อเก็งกำไร หลังจากได้มีประกาศอนุมัติการใช้ส่วนของกัญชงในเครื่องสำอาง พ.ศ.2564 ลงในราชกิจจานุเบกษาแล้ว และมีผลบังคับใช้ตั้งแต่วันที่ 18 พ.ค.ที่ผ่านมา
ทั้งนี้ นักวิเคราะห์คาดการณ์ว่าภายหลังจากการปลดล็อกการใช้สารสกัดจากกัญชงในเครื่องสำอางแล้ว บริษัทจะใช้เวลาในการพัฒนาสูตร และผลิตสินค้าอย่างน้อย 6 เดือน ซึ่งคาดการณ์ว่าจะสินค้าจะสามารถวางขายเร็วสุดปลายปีนี้
อนึ่งก่อนหน้านี้ นายอนุทิน ชาญวีรกูล รองนายกรัฐมนตรี และรัฐมนตรีว่าการกระทรวงสาธาณสุขได้ออกประกาศกระทรวงสาธารณสุข เรื่อง การใช้ส่วนของกัญชาในเครื่องสำอาง พ.ศ.2564 และประกาศกระทรวงสาธารณสุข เรื่อง การใช้ส่วนของกัญชงในเครื่องสำอาง พ.ศ.2564 ลงในราชกิจจานุเบกษาแล้ว และมีผลบังคับใช้ตั้งแต่วันที่ 18 พ.ค.นี้ โดยเนื้อหาของประกาศ 2 ฉบับดังกล่าวเป็นการกำหนดปริมาณ และการใช้กัญาชา และกัญชงในเครื่องสำอางต่างๆ
 
 